Eskudo di Kòrsou
E Eskudo di Kòrsou ta un símbolo ofisial di pais Kòrsou ku ta representá su pasado, presente i futuro. Dia 24 di yüli 1964 e eskudo a wòrdu aprobá dor di Konseho insular di Kòrsou.

Deskripshon 
E eskudo ta partí den dos parti igual ku un liña vertikal i ariba tin un korona. Meimei di e  eskudo mes tin un eskudo mas chikitu. E eskudo chikitu ta kòrá. Un faha pretu vertikal ku tres krus di San Andres koló blou, ta parti’é den dos parti igual. E korona di oro riba e eskudo i e barku riba laman ta rekordá nos e union históriko ku e riku i poderoso Amsterdam. Den Siglo di Oro e siudat akí tabata dominá henter mundu di komèrsio i konsekuentemente tambe negoshi di plaka den siglo 18. Pa medio di su influensha dominante den West Indische Compagnie, Amsterdam tabata kontrolá nabegashon transatlántiko i asina tambe komèrsio di produktonan kolonial ku paisnan merikano, usando haf di Kòrsou komo sentro di komèrsio prinsipal.

Tabata Maximiliano di Austria (emperador di e asina yamá “Heilige Roomse Rijk der Duitse Natie”, na kual Hulanda tabata pertenesé den e tempu ei) kende a regalá Amsterdam e korona di oro riba su eskudo di tres krus. E tempu ei, 1489, Maximiliano di Austria tabata okupá e puesto di regente tambe pa su yu hòmber Philips de Schone, Heer der Nederlanden.

Ku e regalo akí Maximiliano di Austria a demostrá e gran nifikashon finansiero-ekonómiko ku Amsterdam tabatin pa e dinastia ku tabata na mando i su simpatia speshal pa e siudat aki.
E mesun relashon aki tambe tabata eksistí entre haf di Amsterdam i haf di Kòrsou. Awendia e korona ta indiká e union di nos pueblo ku Kas Oraño i Reino Hulandes.

E banda na man robes di e eskudo, ku e barku riba laman blou, ta simbolisá e importansia grandi di laman i nabegashon pa Kòrsou den pasado, presente i futuro. Den pasado, e desaroyo di Kòrsou tabata satisfaktorio. Antepasádonan di su habitantenan a bini Kòrsou ku barku for di tur parti di mundu, aunke no tur ora boluntariamente. Trahando duru –sea obligá òf nò –nan a laga un isla ku prosperidat atras. E koló blou riba e eskudo ta simbolisá tambe fieldat: fieldat na tradishonnan ku ta enserá puntualidat, sinseridat, ingeniosidat, produktividat i espesialmente amor pa nos tera natal Kòrsou.

Na banda drechi di e eskudo tin un palu kargá di laraha. Solamente si praktiká tur e tradishonnan ku e banda robes ta mustra ariba, e palu lo sigui karga fruta na abundansia. Asina e suela di Kòrsou lo sigui produsí frutanan riku, loke ta simbolisá pa e koló bèrdè ku tin den e parti drechi di e eskudo. E ora ei tambe e pueblo a pone korona riba obra di su antepasadonan.

Reemplaso di e Eskudo 
Na mart 2021 gabinete Rhuggenaath a anunsiá e proyekto partisipativo pa remplasá e eskudo di 1964 ku un emblema nashonal nobo ku lo mihó representá e pais, uni su siudadanonan i krea un sentido di patriotismo i orguyo profundo. A instalá e Komishon Emblema Kòrsou pa hasi un pre-selekshon di e 205 diseño risibí. Pa medio di votashon públiko a sali ganadó e emblema "Mi Pais, Mi Orguyo", diseña pa Andresetti Monart i a presenta esaki dia 10 di òktober 2022 komo emblema nobo di Kòrsou. Despues ku a surgi un ola di kritika for di komunidat, entre otro ku e diseño ta plagio i e simbolonan no ta outéntiko di e isla, minister di Enseñansa, Siensia, Kultura i Deporte Sithree van Heydoorn a duna òrdu pa hasi un investigashon. E ganadó mes a desmenti tur akusashon.

Mira tambe 
 Eskudo di Aruba

Kòrsou